[Innocentius Episcopus servus servorum Dei, dilectis filiis Abbati et conventui Clun. salutem et Apostolicam benedictionem. Authenticum felicis memoriæ Clementis Papæ prædecessoris nostri recepimus, in hæc verba. Justis petentium desideriis dignum est nos facilem præbere assensum, et vota, quæ à Rationis tramite non discordant, effectu prosequente complere, eapropter, dilecti in Domino fili, vestris justis postulationibus grato concurrentes assensu capellam, quam in Tuscanensi civitate de concessione venerabilis fratris nostri Joannis Tuscanensis Episcopi canonicè adepti estis, sicut eam justè ac pacificè possidetis, vobis et per vos Monasterio vestro autoritate Apostolica confirmamus, et præsentis scripti patrocinio communimus: statuentes ut nulli omninò hominum liceat hanc paginam nostræ confirmationis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et Beatorum Petri et Pauli Apostolorum ejus se noverit incursurum. Nos igitur præsentium vobis auctoritate concedimus, ut eodem authentico utamini liberè ac licenter. Datum Laterani XVII. Kalendas Junii. Pontificatus nostri anno X.]